**E L Ő T E R J E S Z T É S**

**Szombathely Megyei Jogú Város Közgyűlésének**

**2021. június 24-i ülésére**

**Javaslat**

**Szombathely Megyei Jogú Város Önkormányzata Szociális Szolgáltatástervezési Koncepciójának 2021. évi felülvizsgálatára**

A szociális igazgatásról és szociális ellátásokról szóló 1993. évi III. törvény 92. § (3) bekezdése alapján a legalább 2000 lakosú települési önkormányzat a településen élő szociálisan rászorult személyek részére biztosítandó szolgáltatási feladatok meghatározása érdekében szolgáltatástervezési koncepciót (a továbbiakban: Koncepció) készít.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 111/A. § (5) bekezdése alapján a Koncepció tartalmát az önkormányzat kétévente felülvizsgálja és aktualizálja.

Szombathely Megyei Jogú Város Közgyűlése a 392/2003. (XI.27.) Közgyűlési határozatával fogadta el a város Koncepcióját, melynek utolsó felülvizsgálatára 2019. évben került sor, így a fentiekre tekintettel 2021. évben ismét esedékessé vált a Koncepció felülvizsgálata.

A Koncepció célja, hogy bemutassa a legutóbbi felülvizsgálat óta eltelt időszakban a város szociális ellátórendszerében bekövetkezett változásokat, továbbá a társadalmi, demográfiai mutatók figyelembevételével, valamint a Covid-19 vírushelyzet okozta megváltozott szociális igényeket is figyelembe véve meghatározza a szociális szolgáltatások jövőbeni fejlesztésének irányait, alapelveit és megfogalmazza a város szociális ellátórendszerére vonatkozó jövőképét. A Koncepcióban megjelenő elemzés a szociálpolitika körébe tartozó problémákat, jelenségeket, a város szociális intézményrendszerét, valamint az általuk nyújtott ellátásokat is vizsgálja.

A Koncepció kiterjed a szociális ellátórendszerben rövid, illetve hosszú távon jelentkező kihívásokra mind a pénzbeni ellátások, mind pedig a szociális szolgáltatások vonatkozásában.

Az Önkormányzat folyamatosan figyelemmel kíséri a lakosság szociális helyzetét, igyekszik választ adni a felmerülő szociális szükségletekre. A 2020. évben települési támogatásként kifizetett összeg nagyságrendjét, valamint a járványhelyzettel összefüggésben megjelenő szükségleteket alapul véve javaslom, hogy az Önkormányzat 2021. évi eredeti költségvetésében segélyezésre biztosított (150 MFt) előirányzat 200 MFt-ra kerüljön megemelésre.

Tájékoztatom a Tisztelt Közgyűlést, hogy a Koncepció 2021. évi felülvizsgálata a terjedelmére való tekintettel elektronikus úton érhető el a [www.szombathely.hu/Közgyűlés/e-közgyűlés/2021](http://www.szombathely.hu/Közgyűlés/e-közgyűlés/2021) alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. június „ ”.**

/: **Dr. Nemény András** :/

**HATÁROZATI JAVASLAT**

**…../2021. (VI.24) Kgy. számú határozat**

1. Szombathely Megyei Jogú Város Közgyűlése a Szociális Szolgáltatástervezési Koncepció Felülvizsgálata 2021. elnevezésű dokumentumot elfogadja.
2. Szombathely Megyei Jogú Város Közgyűlése elhatározza, hogy a város költségvetési rendeletének soron következő módosításakor a „Segély önkormányzati támogatásból” tételsort 200 MFt-ra emeli.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal (1. pont vonatkozásában)

költségvetési rendelet következő módosításának elfogadása (2. pont vonatkozásában)